**SO‘Z ZARGARIGA AYLANGAN SHOIR**

**(MANSUR JUMAYEV IJODI MISOLIDA)**

**Mehmonova Dilobar Vahobjon qizi**

**2022-yil Respublika yosh ijodkorlar semenari ishtirokchisi. Qoraqalpoq davlat universitetini filologiya fakulteti bakalavri.**

**Tel: +998931440115 Email: [aajadidim@gmail.com](mailto:aajadidim@gmail.com)**

**Anotatsiya:** Ushbu maqolada shoir Mansur Jumayev ijodi, xususan uning so‘z qo‘llash mahorati, poetik uslubi bir nechta she’rlari misolida ilmiy tahlilga tortilgan. Shoir ijodida kelgan izohtalab so‘zlar mumtoz lug‘atlar, o‘zbek va xorijiy materiallardan foydalanilgan holda ilmiy aspektda o‘rganilgan.

**Kalit so‘zlar:** badiiy nutq, stilistika, lirik, leksima, safir, ishqulloh, zabar.

**Annotation:** This article provides a scholarly analysis of the poetry of Mansur Jumayev, focusing on his lexical mastery and poetic style, based on several of his poems. The poet's works contain explanatory and context-dependent words, which have been examined from a scientific perspective using classical dictionaries, as well as Uzbek and foreign sources.

**Keywords:** artistic speech, stylistics, lyricism, lexeme, safir, ishqulloh, zabar.

**Аннотация:** В данной статье научно проанализировано творчество поэта Мансура Джумаева, в частности, его мастерство в использовании слов и поэтический стиль на примере нескольких его стихотворений. В произведениях поэта встречаются слова, требующие толкования, которые были изучены с научной точки зрения с использованием классических словарей, а также узбекских и зарубежных источников.

**Ключевые слова:** художественная речь, стилистика, лирика, лексема, сафир, ишқуллоҳ, забар.

Til estetikasining muhim jihati so‘zlarning ifoda imkoniyatlari masalasidir, ya’ni so‘z estetikasidir. So‘zlar o‘zlarining qo‘llanishi va bundagi estetik imkoniyatlariga ko‘ra juda ham murakkabdir. “Yirik adabiyotshunos N. K. Gey o‘zining “So‘z san’ati” nomli kitobida juda o‘rinli ta’kidlaganiday, “Bir so‘z ilmiy risolada ham, tashviqiy maqolada ham, lirik she’rda ham va jonli so‘zlashuvda ham qo‘llanishi mumkin, lekin ularning har birida so‘z o‘ziga xos alohida ma’no nozikligiga ega bo‘ladi[[1]](#footnote-1)”.

Badiiy nutq stilistikasi imkoniyatlari juda keng bo‘lib, ijodkor bu uslubda leksikaning istalgan ko‘rinishiga, ma’no qatlamiga yuzlanishi mumkin. So‘zni zargardek sayqallash, uni shaklga uyg‘unlashtirib chinakkam san’at asarini yaratish uchun ijodkordan alohida mahorat talab etiladi.

Qisqagina umri davomida o‘zbek adabiyoti yoshlar she’riyatida o‘zidan yaxshi nom va salmoqli ijodiy meros qoldirishga ulgurgan shoir Mansur Jumayev ham ana shunday so‘z zargarlaridan edi. Ijodkor lirikasida mujassamlashgan go‘zal qochirimlar, turkona-yu, forsiy ohanglar jozibasi, so‘z o‘yinlariga yashirin teran falsaviy mushohadalar, xalq ijodiyotidan suv ichgan o‘ynoqi satrlar, diniy va tasavvufiy bilimlar qorishmasi, orginal o‘xshatishlar, kitobxon hayratini oshiradi. Mansur Jumayev she’riyatida navqironlik bilan birga nekbin sukunat, sokinlik, zakiylik ham ko‘zga tashlanadi. Shoir ba’zan so‘zlarni shunday o‘ynatadiki, satrdan-satrga, banddan – bandga fikr tadriji yuksalib boradi. Shakl va mazmun omuxtalashadi. Mansur Jumayevdagi mahorat faqat shakliy tomondangina emas, har bir hodisotga falsafiy to‘n kiygiza oladigan donishmandona hukmlar, hayotni katta “ko‘zoynaklar” bilan ko‘ra oladigan ziyrak nigoh bor edi, unda.

Qolaversa, uning ijodidagi yana bir o‘ziga xoslik shunda ko‘rinadiki, shoir she’riyatida iste’molda faol leksemalar bilan bir qatorda bugungi kun kitobxoni uchun notanish, iste’molda nofaol bo‘lgan leksemalar ham ko‘plab uchraydi.Bu bir tomondan shoirning o‘ziga xos individualligini nomoyon etsa, bir tomondan ifoda imkoniyatlarini oshiradi. Mansur Jumayev bunday kamyob so‘zlarni atayin she’rlariga olib kirmaydi; ular xalq og‘zaki ijodi ohanglaridan suv ichgan, Sharq adabiyoti mutolaasidan to‘yingan ko‘ngildan go‘yoki yomg‘irdek to‘kiladi. Shu bois ham she’rning tabiiyligiga putur yetkazmaydi, ma’noni bug‘maydi va shakl bilan qorishib ketadi: “Ishqulloh” deb nomlanuvchi she’rning dastlabki boshlanmasidayoq yuqorida aytilgandek bir necha iste’molda nofaol izofali birliklar bor: *kisroyi eroniy, qavmi tubbo, xulofoyi musulmon* so‘zlari hatto sarlavhaning o‘zi ham shu jihati bilan e’tiborni tortadi. “Ishqulloh” so‘zi ingliz manbaalarida keltirilishicha, katta ehtimol bilan, bu ibora “ishq alloh, ma’bud alloh” shaklida bo‘lgan va bir qancha So‘fiylar xabarli kitoblarida uchraydi. Shu o‘rinda shuni ta’kidlash joizki, “ishq allah ma’bud allah” iborasi so‘zma-so‘z tarjima qilinganda “Allohga sajda qilgan sevgi”manosini bildiradi. Bundan kelib chiqadiki, sarlavhaning o‘ziyoq she’r mazmunini teran anglash uchun kalit vazifasini bajaradi. Ya’ni she’r diniy–tasavvufiy mavzuda bo‘lib, unda “Allohga sevgi, Alloh ishqi” ulug‘lanadi.She’rning dastlabki satrlarda kelgan kisroyi eroniy, qavmi tubbo, xulofoyi musulmon kabi izofali birliklar alohida izoh talab etadi;

*kimsan –boqiymi, foniy,*

*Yerlikmi yo osmoniy*

*Yo fir’avn misriysan,*

*Yo kisroyi eroniy*

*Qaysar rummomiding yo*

*Qavmi tubbomiding yo*

*Yo sheri turk,yo ey jon*

*Xulofayi musulmon*

“Qavmi tubbo”–bu tubba qavmi anglatib, diniy ma’lumotlarga ko‘ra Tubba so‘zi Qur’oni Karimda bor-yo‘g‘i ikki marta kelgan: bir marta “Duxon” surasining (37) oyatida, ikkinchisi “Qof” surasining (14) oyatida “Va to‘g‘ridan-to‘g‘ri ahli va Tubba qavmi!. Hamma payg‘ambarlarni yolg‘onchi qildi. Bas, Mening va’dam haq bo‘ldi”. Qolaversa, (Tubba’) Yaman podshohlari uchun umumiy unvon bo‘lib,ular o‘z podshohlarini shunday nomlaganlar. Bayt davomida boshqa malakatlarning podshohlarining ham shu tarzda ifodalanganligi anglashiladi.. Masalan: Fors imperatorlari Kisro, turk podshohlari xoqon, Misr podshohlari Fir’avn va Rim imperatorlari esa Qaysar degan unvon bilan atalgan.

Xulofayi musulmon esa- musulmon xalifasi. Fors-tojik tillariga xalifa so‘zi xulofa deb tarjima qilinadi.(“Itmomul vafo fiy siratil xulofa” –”Xalifalarning tarixi” deb tarjima qilinadi[[2]](#footnote-2))

Shoir Alloh ishqining qudratini ulug‘lash uchun gapni yer-u samodan, boqiylig-u foniylik chegarasidan turli elat va qavmlar nomini sanash bilan boshlaydi. Ya’nikim, butun yer yuzini yaratgan qodir Allohga cheksiz muhabbatini ifodalashga intiladi.

*Qalb degan mulkim bilan*

*Safirman –silking bilan*

*Rizoman, agar robbiy*

*O‘ldursa ilking bilan*

*Ey, ishqi haq ishqullo*

Bu o‘rinda yana *safir va silk* so‘zlari ham alohida izoh talab qiladi. Safirlar tarixdagi eng qadimgi qimmatbaho toshlardan biridir. Ko‘k safir mifologiyada eng mashhurdir. Moviy sof, samoviy rang; sharq madaniyatlarida safirlar yovuzlikdan saqlaydi deb ishonishgan.

Safir so‘zining o‘zi yunoncha “sappheiros” so‘zidan kelib chiqqan. Bundan kelib chiqadiki, *safir –* qimmatbaho toshlardan biri. Silk esa سلك Ip (marvarid kabi toshlar oʼtkaziladigan ip)[[3]](#footnote-3)

“Safirman silking bilan” ma’noga yuzlanadigan bo‘lsak, dastlabki tor xulosa uchun safir –tosh, silk esa marvarid kabi toshlar o‘tkaziladigan ip. Shunda lirik qahramon ipga terilgan toshman demoqchimi? Unda tabiiyki, savol tug‘iladi. Shu jumlani ifodalash uchun nega oddiygina hamma tushunadigan so‘zlardan foydalanib qo‘ya qolmadi? Safir yuqorida keltirilganidek, oddiy tosh emas, qimmatbaho tosh. Silk - ya’ni Alloh bilan bog‘langan Rishta - ip, muhabbat ipiga ishora qilsa, lirik qahramon shu silk – rishta bilan safirman, qimmatliman demoqchi.

*Rizoman, agar robbiy*

*O‘ldursa ilking bilan*

*Ey, ishqi haq ishqullo*

Deya, she’rni :

*Sevgi bilan siylagay*

*Tangri muhabbatimni! [[4]](#footnote-4)*

Degan ezgu xotima bilan ya’kunlanadi. Manov osmon deb boshlanuvchi yana bir she’rida ham uch o‘rinda ana shunday izoh talab qiladigan so‘zlar uchraydi*: zikri xafiy, sug‘ro va tamiz.* She’r shunday boshlanadi:

*Manov osmon,*

*manov yulduz,*

*manov yaproq*

*manov qushlar*

*sano aytar habibimga*

*mingta rang-u ming tovushda.*

Bir o‘qishdayoq hamd she’rlar kabi tassurot qoldiradigan ushbu misralarda chindan-da, Alloh madhi qalamga olinadi. Ijodkor nigohida samo, yulduz, yaproq, qushlar o‘z tilida buyuk yaratuvchisiga sano aytayotgandek tuyuladi. Garchand ular insonlardek ovoz chiqarib bu muhabbatni izhor eta olmasa ham, shoir bu holatni “sano aytish”dek nom bilan nomlaydi. She’r davomida esa temir u toshlar bilan nafsim ko‘zini xushlab bu safda “manam borman, man borarman” deya xitob qiladi.

*Kelar,*

*ketar,*

*tinar,*

*shoshar-*

*o‘ng tarafim,*

*so‘l tarafim…*

*ichimda bir daryo toshar:*

*zikri xafiy,*

*zikri xafiy*

Bu she’r qog‘ozga tushishida ham qandaydir ilohiylik bordek, nazarimda. Chunki, bunday quyma satrlar faqat yaratuvchi va banda o‘rtasidagi o‘zaro suhbatlar, ruhning mutlaq samoga parvozi, insonning o‘z ko‘ngliga safari davomida tug‘ilsa ajab emas. Matn shakliga e’tibor qaratadigan bo‘lsak ham, misradan misraga o‘tish paytida fikr borgan sari takomilga ko‘tarilib, “toshib” borganiga guvoh bo‘lamiz. Tinish belgilar va misra boshidagi kichik harflar ham buni ko‘rsatadi. Shaklning o‘ziyoq ijodkor ruhiy holatini akslantirgandek. Yuqorida jonsiz, zabonsiz jismlarning habibiga biz eshita olmaydigan “mingta rang-u ming tovushda sano aytishi” ni o‘tgan lirik qahramon, endi o‘zidagi “kelar, ketar, tinar, shoshar, o‘ng tarafim, so‘l tarafim, ichimda bir dayo toshar” holatini tasvirlab, “zikri xafiy” degan jumlani keltiradi. Aynan shu “zikri xafiy” jumlasi butun she’rni shunchalar ziynatlaydiki, buni teran anglash uchun she’rxondan bu so‘zning mohiyatini bilish talab etiladi.

Zikr (arab. — eslash, yodga olish) — tasavvufda xudoni yodga olish bilan boglik “samo” marosimi va shu marosimda ijro etiladigan musiqiy sheʼriy turkum. ketishidir. Turli xil tasavvuf tariqatlarida Zikrning xilma-xil koʻrinishlari ishlatiladi. Masalan, Turkistonda eng koʻp tarqalgan naqshbandiya tariqatida “Zikri jahriy” (“Oshkora, katta” yoki “Xonakiyi” deb ham ataladi), “Zikri xafiy” (“Yashirin, kichik”, tor doirada ijro etilgan), “Zikri adadiy” (“Sanoqli.”), “Zikri alloniya” (“Eʼlonli”), “Zikri dil” kabi turlari qoʻllanilgan.[[5]](#footnote-5)

Bundan ko‘rinadiki, “zikri xafiy” zikr turlaridan biri hisoblanadi. Buni G‘ijduvоniy yo‘lgа qo‘ygаn. Bundа sоlik оvоz chiqаrmаsdаn, birоvgа bildirmаsdаn, ichidа Аllоh tаоlо nоmlаrini tаkrоrlаsh mаshg‘ulоtini аmаlgа оshirgаn. Yolg‘iz hоldа zikr tushilаyotgаndа zikri xаfiy, jаmоаt bo‘lib zikr tushilаyotgаndа zikri jаhriy ko‘prоq fоydа bеrаdi, dеb hisоblаgаn[[6]](#footnote-6)

Demak, lirik qahramon “ichida toshgan daryo” robbisiga muhabbat. Bu muhabbatni u baralla aytishdan yiroq, ovoz chiqarmay uni yodga oladi:“zikri xafiy, zikri xafiy”. Tilida emas, dili bilan yaratuvchisiga zikr aytadi. Keyingi bandda esa:

*ulug‘ sevgi-pinhon sevgi:*

*hayqirmadim,*

*hayqirmadim*

-deya, oldingi banddagi holatini mantiqan izohlaydi. Undan keying bandlarda ham shoir tasvirni biz kundalik holatda doim ham duch kelavermaydigan so‘zlar bilan uyg‘unlashtiradi:

*Biz shundayin sug‘ro, g‘arib*

*Biz shundayin kubro, sharif*

*Biz shundayin yaldoli tun,*

*Biz shundayin subhi zarif*

Bu o‘rinda *sug‘ro* so‘zi e’tiborni tortadi*. Sug‘ro* - صغرا а *eng kichik* [[7]](#footnote-7) ma’nosini berishi Navoiyshunos olim Porso Shamsiyev va Ibrohimovlar tuzgan “Navoiy asarlari lug‘ati” da keltirilgan. Ushbu she’rda ham shunday ma’noni izohlab kelayotgani esa, keying misradagi “sug‘ro, g‘arib” sifatlashlariga zid tarzda keltirilgan “kubro, sharif” so‘zlari oydinlik kiritadi. Yakun esa nihoyatda go‘zal tugallanadi:

*Sevgimizni sevgilimiz*

*aytmasak ham eshitadi![[8]](#footnote-8)*

Diniy-tasavvufiy mavzudagi ushbu she’r yakunida “sevgilimiz” deb Alloh nazarda tutilmoqda. U chindan-da, bandalarining sevgisini aytmasa ham eshitadi.

Shoir, she’r va so‘z birligining asosi nimada? So‘z she’rga aylanar ekan, shoir nimalarga e’tibor qaratishi zarur? Abdulla Oripov fikricha: “Umr qisqa, uni tajribalar uchungina isrof qilib qo‘ymaslik kerak. Adabiyotdagi muvaffaqiyatni faqat shakliy izlanishlargina ta’minlamaydi. Ular nechog‘li zamonaviy va ilg‘or bo‘lmasin, she’rda ruh va mazmun muhimdir” Bu fikrda shoirning so‘z va she’rga munosabati, boshqacha aytganda, ijodkorning adabiy-estetik mezoni aks etgan.

Shoir she’rga va uni tashkil etuvchi har bir so‘zga katta mas’uliyat bilan yondashmog‘i zarur. Chunki uning ijod qilishi uchun belgilangan muddat o‘lchovli va bu shoirning ixtiyoridan tashqaridagi voqelik. Abdulla Oripovning: “Ma’lum did va saviyaga ega bo‘lmagan ijodkor adabiyotning birinchi elementi bo‘lmish tilning o‘zidayoq kimligini bildirib qo‘yadi.”[[9]](#footnote-9)degan edi. Mansur Jumayev ham yosh bo'lishiga qaramay ana shunday so'z mas'uliyati va yukini chuqur his etgan ijodkorlardan edi.

“Badiiy so‘z qamrovi nihoyatda keng bo‘lib, uning tarkibiga lug‘at boyligimizdagi barcha so‘zlar, nutq jihatidan yondashilsa, tarixiy, ilmiy, shevaga aloqador, shuningdek, turli ijtimoiy tabaqa yoki qatlamga mansub so‘zlar kiradi. Binobarin, har bir so‘z ijodkorning his-tuyg‘ularini, ideallarini hayotga munosabatini ifodalab, uning ijodiy niyatlariga xizmat qila oladigan tarzda tanlanib, badiiy konteksda qo‘llanilgandagina badiiy so‘zga aylanadi. Buning uchun badiiy asardagi so‘z ijodkorning his-tuyg‘ulari, kechinmalari bilan to‘yingan va o‘zgalarga ta’sir ko‘rsatadigan bo‘lmog‘i lozim”[[10]](#footnote-10)

Mansur Jumayev she’rlarida insonni ikki dunyo sinoatlaridan boxabar qiluvchi, ruhini samovat bilan bog‘lovchi qandaydir kuch bordek bo‘lib tuyuladi. Shoir o‘z kechinmalarini shunchaki qalamga olib qolmaydi. Uning ijodiy mahorati shakllanib ulgurgan, tasvvur olami keng edi. O‘z ijodiy imkoniyatlaridan yetarlicha va o‘rinli hatto boshqalarnikiga o‘xshamagan holda foydalana olgan edi. “Hayrat qo‘shiqlari” to‘plamidan o‘rin olgan navbatdagi “Savol “she’rida ham bunga yana bir guvoh bo‘lamiz.

*Zabar emas, zer bo‘lsam*

*Na qoplon na she’r bo‘lsam*

*Tuproq bo‘lsam. Yer bo‘lsam*

*Samoga nima deyman?[[11]](#footnote-11)*

Misra boshida bir-biriga zid ma’noli tarzda qo‘llagan “zabar” va “zer” so‘zlari bor. Bu leksemalar ichki qofiyani yuzaga keltiribgina qolmay, she’rning badiiy salmog‘ini ham oshirgan.

O‘z davrida mumtoz adabiyotimizda keng qo‘llanilgan kitobat san’ati Hazrat Navoiylar, Lutfiylar qalamida nihoyatda nozik so‘z o‘yinlarini yuzaga keltirish uchun foydalanilgan.

She’riyatimizda keng qo‘llanib kelingan kelingan ushbu san’at arab alifbosi harflari shaklidan lirik va epik timsollar chizishda foydalanishni nazarda tutadi. Ma’lumki, arab alifbosi to‘g‘ri va egri, yoysimon va doirasimon shakllardagi harflardan tashkil topgan. Sharq shoirlari ana shu shakllarga qiyos usuli bilan yondashib muhim ijtimoiy-siyosiy, ma’rifiy-axloqiy g‘oyalarni ifodalashda mahorat bilan foydalanganlar.[[12]](#footnote-12)

Zabar va zer so‘zlarini qo‘llash bilan shoir mumtoz she’riyat an’analari yo‘lidan boradi. ***Zabar* -** bu tojikcha sifat asli “tepa”, “yuqori” maʼnosini anglatib, arabcha qisqa a tovushini koʻrsatish uchun harf ustiga biroz yetik holda yoziladigan chiziqchani bildiradi; arab tilida bu chiziqcha fatha deyiladi. Arab tilida qisqa “a” unlisini anglatadigan, harf ustiga qoʻyiladigan diakritik belgi; arabcha nomi — “fatha”. ***Zer -*** Arab grafikasida qisqa “i” unlisini anglatadigan, undosh harf ostiga qoʻyiladigan diakritik belgi.[[13]](#footnote-13) Ushbu ma’lumotlarga tayanib, zabar va zer chiziqcha va diakritik belgilar shakliga e’tibor qaratadigan, biri harf ostiga va biri harf ustiga qo‘yiladi. She’r matnidagi tasvirni ushbu shakllar ko‘rinishi bilan bog‘lab tahlil qilinsa, endi ma’no konkretlashadi.

*Zabar emas, zer bo‘lsam*

*Na qoplon na she’r bo‘lsam*

*Tuproq bo‘lsam,yer bo‘lsam*

*Samoga nima deyman?*

Ya’ni, “Zabar emas, zer bo‘lsam” yuksakdamas, past bo‘lsam, yoki yuksak emas tuban bo‘lsam deb tahlilga olsak, keyingi misralar bilan ayni bog‘lanish yuzaga keladi. Zer so‘zi ma’nosini to‘ldirib kelayotgan tuproq va yer so‘zlari ham buni ko‘rsatadi.

Ijodkorning ilk to‘plami hisoblanmish “Oq orzularim “ to‘plamida ham ana shunday nodir so‘zlar ko‘plab uchraydi. Xususan, “Bahor va sevilish ertagi” she’rida

*…Shundan keyin oftob jilmayib*

*ko‘zlarimga umidlar ekdi,*

*shundan keyin shodon shamolning*

*kokillari ko‘ksimga tegdi;*

*shundan keyin sabzarang bog‘lar*

*og‘ochlarga bitdilar kalom*

*va amoma o‘ragan tog‘lar*

***jilg‘alardan yo‘lladi salom: [[14]](#footnote-14)***

Bu o‘rinda qo‘llanilgan *amoma* so‘zi bugungi kunda deyarli qo‘llanilmaydi. Navoiy davrida esa faol leksema hisoblangan. Bu so‘z “Navoiy asarlari lug‘ati” dan o‘rin olgan. Ma’nosi arabcha عمامه salla, dastor (boshga chirmalgan mato). “amoma o‘ragan tog‘lar” birikmasi esa, ko‘z o‘ngimizda ajib manzarani gavdalantiradi. Odatda doimiy ravishda tog‘lar uchida qor turadi. Shoir bu tasvirni o‘ziga xos o‘xshatish bilan “amoma o‘ragan tog‘lar” deya ataydi. Ya’ni uning ko‘z o‘ngida eng uchida qor yaltirab turgan tog‘lar salla o‘ragandek tasavvur uyg‘otadi. Chiroyli o‘xshatish. Lekin, nega shoir ko‘p o‘rinda hatto O‘zbek tili izohli lug‘atlariga ham uchramaydigan arxaik so‘zlarga bot-bot murojaat qilgan?

Bir tomondan, bu mumtoz adabiyot mutolaasi ta’siri bo‘lishi mumkin bo‘lsa, ikkinchi tomondan ijodkor individualligini belgilovchi jihatlardan biri, boshqa tomondan esa, ona tilimiz nechog‘lik boy ekanligining isbotidir. Eng muhimi,bu ifodalar sun’iylikdan yiroq va o‘z o‘rnida she’riy matn ekspressivligini ta’minlagan.

Badiiy so‘zning estetik ta’sir kuchi shundaki, u ifoda go‘zalligi bilan chekinib qolmaydi. Aksincha, u mohiyatan hayotdagi go‘zallikning o‘zi bo‘lib qoladi. San’atkor ko‘zlagan muayyan maqsadga erishishda badiiy so‘z go‘zallik timsoliga aylanishidir. So‘zning badiiyligi bu san’at asarlarida aks ettirilgan ma’naviy qadriyatlarni baholovchi, falsafiy estetik ahamiyatini belgilovchi go‘zallik mezonlaridir.[[15]](#footnote-15)

**Foydalanilgan adabiyotlar.**

1. Abduhakimova, O. Shoir, she’r va so‘z uchligining badiiy-estetik, liro-publitsistik talqinlari // O‘zbekiston: til va madaniyat. 2023. T. 2, № 2. B. 25–36. URL: https://www.doi.org/10.47689/ULAC-vol2-iss2-y2023-pp25-36 (murojat qilingan sana: 10.04.2025
2. Abdullayev, X. D. She’riy tizimlar va badiiy san’atlar: o‘quv qo‘llanma. – Toshkent: Innovatsiya-Ziyo, 2022. – 200 b.
3. Eshboyeva, O. X. Oybekning so‘z qo‘llash mahorati: magistrlik dissertatsiyasi. – Samarqand, 2016. – 78 b.
4. Jumayev M. Hayrat qo‘shiqlari. –T.: “Adabiyot” 2021, B. 13-16-17-23
5. Jumayev M. Oq orzularim. –T.: “Cho‘lpon” 2017, B.-16
6. Muhammad Xuzariy. Nurul-yaqin / Muhammad Solihning arab tilidan o‘girgan uyg‘urcha matni asosida Emin Usmon o‘zbekchalashtirgan. – Toshkent: Cho‘lpon – Kamalak, 1992. – 1 b
7. Навоий асарлари луғати / тузувчилар: Порсо Шамсиев, Сабиржан Иброҳимов. – Т.: Ғофур Ғулом номидаги Адабиёт ва санъат нашриёти, 1973. – 552 б.
8. 3. Расулова, У. Ijodkor uslubi va badiiy mahorat // O‘zbekiston: til va madaniyat. 2023. T. 1, № 1. B. 96–109. URL: https://www.doi.org/10.47689 (murojaat qilingan sana: 10.04.2025)
9. Саримсоқов, Б. Бадиийлик асослари ва мезонлари. – Тошкент: Тил ва адабиёт институти, 2004. – 128 б.

**Internet mabaalari**

1. www.moturidiy.uz/oz/news1952
2. www.uz.wikipedia.org/wiki/Zikr
3. www.uz.wiktionary.org/wiki/zer

1. Eshboyeva, O. X. Oybekning so‘z qo‘llash mahorati: magistrlik dissertatsiyasi. – Samarqand, 2016. – 78 b. [↑](#footnote-ref-1)
2. Muhammad Xuzariy. Nurul-yaqin / Muhammad Solihning arab tilidan o‘girgan uyg‘urcha matni asosida Emin Usmon o‘zbekchalashtirgan. – Toshkent: Cho‘lpon – Kamalak, 1992. – 1 b [↑](#footnote-ref-2)
3. Навоий асарлари луғати / тузувчилар: Порсо Шамсиев, Сабиржан Иброҳимов. – Т.: Ғофур Ғулом номидаги Адабиёт ва санъат нашриёти, 1973. – 552 б. [↑](#footnote-ref-3)
4. Jumayev M. Hayrat qo‘shiqlari. –T.: “Adabiyot” 2021, B.-16-17 [↑](#footnote-ref-4)
5. www.uz.wikipedia.org/wiki/Zikr [↑](#footnote-ref-5)
6. # www.moturidiy.uz/oz/news1952

   [↑](#footnote-ref-6)
7. Навоий асарлари луғати / тузувчилар: Порсо Шамсиев, Сабиржан Иброҳимов. – Т.: Ғофур Ғулом номидаги Адабиёт ва санъат нашриёти, 1973. – 552 б. [↑](#footnote-ref-7)
8. Jumayev M. Hayrat qo‘shiqlari. –T.: “Adabiyot” 2021, B.-13 [↑](#footnote-ref-8)
9. Abduhakimova, O. Shoir, she’r va so‘z uchligining badiiy-estetik, liro-publitsistik talqinlari // O‘zbekiston: til va madaniyat. 2023. T. 2, № 2. B. 25–36. URL: https://www.doi.org/10.47689/ULAC-vol2-iss2-y2023-pp25-36 (murojat qilingan sana: 10.04.2025 [↑](#footnote-ref-9)
10. Саримсоқов, Б. Бадиийлик асослари ва мезонлари. – Тошкент: Тил ва адабиёт институти, 2004. – 128 б. [↑](#footnote-ref-10)
11. Jumayev M. Hayrat qo‘shiqlari. –T.: “Adabiyot” 2021, B.-23 [↑](#footnote-ref-11)
12. Abdullayev, X. D. She’riy tizimlar va badiiy san’atlar: o‘quv qo‘llanma. – Toshkent: Innovatsiya-Ziyo, 2022. – 200 b. [↑](#footnote-ref-12)
13. www.uz.wiktionary.org/wiki/zer [↑](#footnote-ref-13)
14. Jumayev M. Oq orzularim. –T.: “Cho‘lpon” 2017, B.-16 [↑](#footnote-ref-14)
15. Расулова, У. Ijodkor uslubi va badiiy mahorat // O‘zbekiston: til va madaniyat. 2023. T. 1, № 1. B. 96–109. URL: https://www.doi.org/10.47689 (murojaat qilingan sana: 10.04.2025) [↑](#footnote-ref-15)